## Pravilnik o načinu provedbe zaštitne mjere obveznog liječenja od ovisnosti

### NN 5/2011 (12.1.2011.), Pravilnik o načinu provedbe zaštitne mjere obveznog liječenja od ovisnosti

MINISTARSTVO ZDRAVSTVA I SOCIJALNE SKRBI

89

Na temelju članka 16. stavka 3. Zakona o zaštiti od nasilja u obitelji (»Narodne novine« br. 137/09, 14/10 i 60/10) ministar zdravstva i socijalne skrbi donosi

PRAVILNIK

O NAČINU PROVEDBE ZAŠTITNE MJERE OBVEZNOG LIJEČENJA OD OVISNOSTI

Članak 1.

Ovim se Pravilnikom propisuje način provedbe zaštitne mjere obveznog liječenja od ovisnosti primijenjene prema počinitelju nasilja u obitelji koji je nasilje počinio pod djelovanjem ovisnosti o alkoholu ili opojnim drogama.

Članak 2.

Svrha zaštitne mjere obveznog liječenja od ovisnosti je da se njenom provedbom spriječi nasilje u obitelji otklanjanjem okolnosti koje pogoduju ili poticajno djeluju na počinjenje novog nasilja u obitelji koje se čini pod djelovanjem ovisnosti o alkoholu ili opojnih droga u cilju poboljšanja općeg zdravstvenog stanja počinitelja nasilja u obitelji koji je nasilje počinio pod djelovanjem ovisnosti o alkoholu ili opojnim drogama (u daljnjem tekstu: počinitelj nasilja u obitelji) i njegove socijalne rehabilitacije i reintegracije.

Članak 3.

Zaštitna mjera obveznog liječenja od ovisnosti provodi se u zdravstvenim ustanovama koje provode dijagnostiku i liječenje bolesti ovisnosti.

Zaštitna mjera obveznog liječenja od ovisnosti može se provoditi u zavodima za javno zdravstvo jedinica područne (regionalne) samouprave (u daljnjem tekstu: zavodi za javno zdravstvo) u djelatnosti zaštite mentalnog zdravlja, prevencije i izvanbolničkog liječenja ovisnosti, specijalnim bolnicama za psihijatriju i općim i kliničkim bolnicama koje imaju ustrojen odjel za psihijatriju.

Članak 4.

Zaštitna mjera obveznog liječenja od ovisnosti provodi se u zdravstvenim ustanovama iz članka 3. ovoga Pravilnika koja je najbliža mjestu prebivališta ili boravišta počinitelja nasilja u obitelji.

Članak 5.

Počinitelj nasilja u obitelji kojemu je sud izrekao zaštitnu mjeru obveznog liječenja od ovisnosti, obvezan je sudjelovati u provođenju zaštitne mjere obveznog liječenja od ovisnosti.

Zaštitna mjera obveznog liječenja od ovisnosti provodi se po pravilima zdravstvene struke.

Članak 6.

Počinitelj nasilja u obitelji obvezan je u roku određenom odlukom suda javiti se u nadležnu zdravstvenu ustanovu iz članka 3. i 4. ovoga Pravilnika.

Zdravstvena ustanova koja provodi zaštitnu mjeru obveznog liječenja od ovisnosti obvezna je u najkraćem mogućem roku osigurati početak provođenja zaštitne mjere obveznog liječenja od ovisnosti.

Članak 7.

Liječnik, odnosno terapijski tim zdravstvene ustanove koji provodi zaštitnu mjeru obveznog liječenja od ovisnosti, ovisno o kliničkoj slici ovisnosti i prema dobroj kliničkoj praksi izrađuje individualni terapijski postupak uz sudjelovanje počinitelja nasilja u obitelji.

Članak 8.

Zaštitna mjera obveznog liječenja od ovisnosti može se provoditi kao izvanbolničko liječenje i/ili bolničko liječenje ovisnosti.

Članak 9.

Provođenje zaštitne mjere obveznog liječenja od ovisnosti traje sukladno odluci suda. Ako sud u odluci nije odredio trajanje zaštitne mjere obveznog liječenja od ovisnosti, trajanje zaštitne mjere određuje terapijski tim u trajanju koje ne može biti dulje od jedne godine.

Članak 10.

Liječnik, odnosno terapijski tim zdravstvene ustanove obvezan je izvijestiti sud o datumu kada se počinitelj nasilja u obitelji javio na liječenje, datumu početka liječenja te mjestu liječenja.

Ako se počinitelj nasilja koji je nasilje počinio pod djelovanjem ovisnosti o alkoholu ili opojnim drogama nije javio u nadležnu zdravstvenu ustanovu sukladno člancima 3. i 4. ovoga Pravilnika u roku određenom odlukom suda radi provođenja zaštitne mjere obveznog liječenja od ovisnosti, terapijski tim obvezan je u roku od 14 dana od isteka roka koji je odlukom suda određen za javljanje u nadležnu zdravstvenu ustanovu sukladno člancima 3. i 4. ovoga Pravilnika, izvijestiti sud o tome.

Članak 11.

Ako počinitelj nasilja u obitelji ne dolazi na liječenje sukladno individualnom programu liječenja ili kad terapijski tim koji provodi liječenje procijeni da redovito liječenje neće dovesti do promjene u ponašanju počinitelja liječnik, odnosno terapijski tim zdravstvene ustanove obvezan je izvijestiti nadležno tijelo sukladno članku 22. stavku 3. Zakona o zaštiti od nasilja u obitelji.

Članak 12.

Zdravstvena ustanova koja provodi zaštitnu mjeru obveznog liječenja od ovisnosti obvezna je voditi evidenciju o osobama koje su joj upućene radi provođenja zaštitne mjere obveznog liječenja od ovisnosti.

Sadržaj evidencije iz stavka 1. ovoga članka uređuje se Prilogom koji je otisnut uz ovaj Pravilnik i čini njegov sastavni dio.

Članak 13.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/10-04/42

Urbroj: 534-07-10-1

Zagreb, 6. prosinca 2010.

Potpredsjednik Vlade i
ministar zdravstva i socijalne skrbi
mr. Darko Milinović, dr. med., v. r.

PRILOG

EVIDENCIJA ZAŠTITNE MJERE OBVEZNOG LIJEČENJA OD OVISNOSTI

1. ODLUKA SUDA

Naziv i sjedište suda koji je izrekao mjeru: \_\_\_\_\_\_\_\_\_\_\_\_\_\_\_\_\_\_

Broj i datum odluke: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trajanje mjere: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjera je izrečena: prvi put DA NE

Ranija mjera: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. OSOBNI PODACI

Prezime i ime: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime oca: \_\_\_\_\_\_\_\_\_\_ majke/djevojačko prezime/: \_\_\_\_\_\_\_\_\_\_\_\_

Spol: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum i mjesto rođenja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Država rođenja: \_\_\_\_\_\_\_\_\_\_\_\_\_\_\_\_ državljanstvo: \_\_\_\_\_\_\_\_\_\_\_

Zanimanje i školska sprema: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa stanovanja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. PODACI O LIJEČENJU

Datum početka liječenja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum završetka liječenja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Liječenje je prekinuto, datum, razlog: \_\_\_\_\_\_\_\_\_\_\_\_\_\_\_\_\_\_\_\_\_\_

Liječenje je dovelo do pozitivnih promjena u ponašanju počinitelja: DA NE

Pravilnik, NN 5/2011-89